Румен Петков (политик)
Румен Йорданов Петков е български политик от партията Алтернатива за българско възраждане (до 2014 година – от Българската социалистическа партия).

Румен Петков е народен представител (2001 – 2005 в XXXIX НС; 2005 и 2008 – 2009 в XL НС; 2009 – 2013 в XLI НС), кмет на Плевен (1995 – 1999), член на БСП – до 7 март 2014 г., когато е изключен от партията поради това, че е сред основателите на партия АБВ, чийто идеолог е президентът на република България Георги Първанов (2002 – 2012). Румен Петков членува в масонското общество. Той е министър на вътрешните работи на България в правителството на тройната коалиция от август 2005 година. След множеството скандали, уличаващи Румен Петков в недопустими прояви, включително заплахи към журналисти и използване на авторитета на заеманата от него длъжност за осигуряване на протекции на лица свързани с т.нар. „сенчести групировки“, подава оставка и неговият мандат е прекратен на 24 април 2008 г.

От 19 май 2018 година Петков е председател на Алтернатива за българско възраждане.

Биография 
Румен Петков е роден на 23 юни 1961 г. в Плевен. Учи в Математическа гимназия „Гео Милев“ в града и в Пловдивския университет „Паисий Хилендарски“ във факултета по математика. Специализира в Икономическия институт в Свищов. Румен Петков е женен за Галина Илиева Петкова и има двама сина: Богдан (р. 1991) и Филип (р. 1997).

Политическа кариера 
От 1995 до 1999 г. е кмет на Плевен. По това време срещу Румен Петков са заведни четири досъдебни производства – за стопански престъпления и за хулиганство, но са прекратени. Едно от тях, по обвинение за хулиганство, е спряно заради депутатския му имунитет, а по-късно е окончателно прекратено от Марияна Борисова, прокурор във Върховна касационна прокуратура.

През 1999 г. става секретар по коалиционната политика на БСП, а от 2001 г. е заместник-председател на Висшия съвет на БСП. Румен Петков е председател на Националния предизборен център на БСП по време на изборите за президент, местни органи и парламент. Депутат е в XXXIX и XL народно събрание. От август 2005 е министър на вътрешните работи.

Петков е русофил.

Министър на вътрешните работи в правителството на тройната коалиция

Обществен съвет към МВР 
Още в началото на мандата си като вътрешен министър Румен Петков обявява намерението си да създаде обществен съвет към Министерството на вътрешните работи, в който да влязат генерали от бившата Държавна сигурност и ръководители на МВР отпреди 1989 г. След остра реакция от страна на опозицията, и натиск от ЕС и САЩ, съветът е разпуснат.

Скандали

Предупреждение срещу журналист от БНР заради въпрос 
На 17 януари 2007 в Гюргево, Румъния, след края на съвместна пресконференция на българския министър на вътрешните работи Румен Петков и румънския му колега, журналистка от Българското национално радио (БНР) пита българския министър дали ще бъде възстановен на работа отстраненият шеф на Жандармерията Живко Живков, след като прокуратурата е обявила, че не намира материали за извършено от него нарушение. Според Mediapool.bg Румен Петков тогава казва, че въпросът „ни излага пред румънците“. Няколко дни по-късно журналистката получава последно предупреждение за уволнение подписано от директора на БНР Поля Станчева (впоследствие общински съветник в София от партия ГЕРБ), с мотива, че такъв въпрос зададен в чужбина „уронва престижа на България пред международните институции“. По-късно предупреждението е отменено. Станчева отхвърля обвиненията за оказване на външен натиск върху БНР.

Румен Петков срещу Би Би Си 
Критици на Румен Петков го обвиняват за неговата и на подвластното му МВР реакция в отговор на журналистическо разследване на Би Би Си за канал за трафик на деца от България. Когато британската медия пуска в ефир репортажа си, Румен Петков, използвайки каналите за обмен на информация на българското МВР с Интерпол, се сдобива и разпространява публично лична информация за част от екипа, провел разследването. Юристи намират основание да обявят тези действия за неправомерни.

Охрана на Маджо 
През юни 2007 МВР осигурява безпрецедентен кортеж и охрана на Младен Михалев-Маджо от бившата СИК, който се явява в съда като свидетел. Това предизвиква скандал и дори министър-председателят Сергей Станишев изказва мнение, че охраната е била твърде демонстративна и че случаят прави лошо впечатление. Докато тече заседанието на съда, полицаи пребиват фоторепотер от в. „Експрес“, който се опитал да снима подкрепленията на МВР в двора на Съдебната палата. Подкомисия към комисията за вътрешен ред към Народното събрание разследва случая с охраната и Татяна Дончева (БСП), член на комисията, заявява: „СИК вече присъства във властта, но аз ще попитам дали само с един министър“.

„Аз бели чорапи просто нямам“ 
След многобройни скандали, свързани с дейността на Румен Петков като вътрешен министър, той определя твърденията за неговите приятелски връзки със знаковата фигура от групировката СИК Младен Михалев – Маджо като активно мероприятие и лъжа, която е толкова вярна, колкото и написаното във вестник, че „носи бели чорапи“. Румен Петков най-отговорно и в качеството си на вътрешен министър заявява „Аз бели чорапи просто нямам“. В разгара на скандала излиза снимка на фотографката Надежда Чипева от партиен форум в НДК, на който Румен Петков е с (мръсно) бели чорапи.

След подаването на оставка като вътрешен министър, Румен Петков завежда тъжба и граждански иск в размер на 5000 евро срещу германския журналист Юрген Рот за „клевета и уронване на доброто име“, тъй като в публицистичното изследване „Новите демони“ на германския журналист има твърдения за връзките между властта и организираната престъпност в България, и в частност на Румен Петков с фигури от т.нар. „сенчест бизнес“. Гражданският иск е отхвърлен по-късно от съда.

Оставка 
В началото на 2008 в Министерството на вътрешните работи се разразява скандал, от който става ясно, че висши офицери от полицията са предавали поверителна информация и са проваляли операции на МВР срещу организираната престъпност.

Скандалът започва на 13 март, когато депутатът от Демократи за силна България Атанас Атанасов внася при главния прокурор Борис Велчев сигнал с данни от подслушани разговори, че заместник-директорът на ГДБОП Иван Иванов получава пари и подаръци от бизнесмени срещу информация за разследвания и проверки срещу тях. На 17 март е арестуван Иван Иванов, а на 25 март е задържан и бившия главният секретар на МВР Илия Илиев, в обвинение за незаконно подслушване на Иван Иванов.

След изслушване на бившия директор на ГДБОП Ваньо Танов от Парламентарната комисия по вътрешна сигурност и обществен ред, става ясно, че министърът на вътрешните работи фигурира в подслушаните разговори. Самият Румен Петков съобщава, че се е срещал с „оперативно интересни лица“ (т.нар. „братя Галеви“), за които съществуват подозрения, че се занимават с производство и контрабанда на синтетични наркотици.

Проблемите във властта предизвикват остри критики от страна на САЩ и ЕС, които настояват за спешни мерки в борбата с корупцията и организираната престъпност по високите етажи на властта.

На 11 април е гласуван вот на недоверие към правителството, заради „обвързаността на управляващите с организираната престъпност“, който е отхвърлен от Народното събрание.

На 13 април 2008 Румен Петков подава оставката си, като министър на вътрешните работи, която е приета от министър-председателя Сергей Станишев.

2008 – 
Въпреки многобройните скандали в МВР, завършили с подаването на оставка от поста вътрешен министър на Румен Петков през 2008 година, той е предложен и избран за депутат от БСП в XLI народно събрание.

На 25 ноември 2009 година името на Румен Петков излиза от т.нар. списък с имена в телефона на Красьо Черния.

На 7 март 2014 Националният съвет на Българската социалистическа партия изключва Румен Петков от БСП заедно с Георги Първанов, Евгений Желев, Росица Янакиева, Ивета Станкова–Пенкова и други членове на НС на БСП.

Водач е на листата на „Алтернатива за българско възраждане“ (АБВ) в Шумен за парламентарните избори на 5 октомври 2014 г., но не е избран за народен представител.

Семейство 
Брат на Румен Петков е генерал Володя Цветанов, който работи последователно като главен инспектор на Министерството на отбраната и военно аташе в Киев. През 2011 г. Володя Цветанов е отзован като военно аташе в Киев поради доказване на принадлежността му към бившата Държавна сигурност.

Източници 

 Биография на Румен Петков на сайта на Министерски съвет

Външни препратки 

 За Румен Петков в Actualno.com

Министри на вътрешните работи на България
Български политици след 1989
Кметове на Плевен
Български масони
Бивши членове на БСП
Членове на АБВ
Възпитаници на Пловдивския университет
Възпитаници на Стопанската академия
Родени в Плевен
Русофили